Udbyttet af et røveri i Fakta i Thisted var meget ringe. Faktisk slap røveren afsted med mindre end hundrede kroner i mønter, da butikken har et system, hvor personalet ikke har adgang til pengene. Trods det ringe udbytte efterlyste politiet i går kvinden med foto og video, da politiet ønskede at få borgernes hjælp til at finde frem til hende. Tirsdag morgen oplyser vagtchefen ved Midt- og Vestjyllands politi, at man har anholdt en 54-årig kvinde fra nærområdet i sagen. - Kvinden åbner sin jakke og viser, at hun har en kniv og siger, hun skal have pengene i kassen. Når man viser en kniv, og ekspedienten føler sig truet, så er det et røverilignende forhold, sagde Karl Tange, der er efterforskningsleder hos Midt- og Vestjyllands Politi, om sagen mandag. Røveren muligvis fra misbrugmiljøet Allerede mandag havde politiet været ude og ransage ved en mistænkt, men stod stadig på bar bund i røverisagen. Derfor offentliggjorde de overvågningsbilleder fra røveriet. - Vi roder stadig i misbrugsmiljøet i Thisted, men det kunne være, at der var andre, der kunne genkende hende, lød det i går fra Karl Tange. Midt- og Vestjyllands Politi oplyser, at den 54-årige kvinde vil blive fremstillet i grundlovsforhør senere tirsdag.

Referat:
Mandag eftermiddag bad lokalpolitiet i Thisted borgerne om hjælp til at identificere en kvinde, der søndag formiddag truede personalet med en kniv i Fakta i Thisted.